গত কয়েক দিন আগের একটি গল্প, আমের দোকানে গিয়েছিলাম কয়েক কেজি আম কিনতে, দোকানদারকে গিয়ে বললাম ভাইয়া আমাকে ফরমালিনযুক্ত তিন কেজি আম দিন। কিন্তু দোকানদার আমাকে আম না দিয়ে আমার মুখের দিকে হা করে তাকিয়ে আছে, তখন আমি বললাম কি হলো ভাই আমাকে ফরমালিনযুক্ত আম দিচ্ছেন না কেন। তবে এবার দোকানদার আমাকে বলল ভাইয়া সবাই ফরমালিনমুক্ত আম চায় কিন্তু আপনি ফরমালিনযুক্ত আম চাচ্ছেন এর কারণ কি? আমাদের এখানে তো সবগুলো আমই ফরমালিনমুক্ত, ফরমালিনযুক্ত আম আমরা রাখি না। তখন আমি বললাম দেখ না ভাই আমাদের দেশের রাজনীতিবীদরা ফরমালিন নিয়ে এতো বিশাল বিশাল বক্তব্য দিচ্ছেন আর এ জন্যই আমি সত্যিকারের ফরমালিন যুক্ত আম খেয়ে দেখতে চাই আসলে কি হয়, এতে কি মানুষ মারা যায়, না কি ক্ষতি হয় সেটাই আমার দেখার ইচ্ছা। তখন দোকানদার আমাকে বলল ভাইয়া ফরমালিন যুক্ত আম খেয়ে মানুষ মারা যায় না, তবে মানুষের রক্তে এক প্রকার বিষ মিশে যায় এবং মানুষের শরীরের ক্ষতি হয়। তো যাই হোক দোকানদার ভাই থেকে বুঝতে পারলাম ফরমালিনযুক্ত আম খেয়ে মানুষ সরাসরি মারা যায় না, তবে মানুষের শরীরের অনেক ধরনের ক্ষতি হতে পারে। কিন্তু রাজনীতি নামক বিষাক্ত ফরমালিনে কত মানুষ জীবন দিয়েছে এবং দিচ্ছে? কত মানুষ গুম-অপহরণ হয়েছে এবং হচ্ছে এর কোন সঠিক হিসেব কারোর জানা আছে কিনা তা সৃষ্টিকর্তাই ভালো জানেন।